Is-suq tat-trasferimenti f'Malta estiż sat-30 ta' Settembru 2020
Ġunju 12, 2020 Aġġornata 12 Ta' Ġunju, 2020 4:27pm Matul l-aħħar Kunsill tal-MFA kien deċiż li t-tieqa tat-trasferimenti għall-perjodu tas-sajf se tinbidel minn dik tas-soltu u dan minħabba li l-Kampjonat Premier f'pajjiżna se jibda aktar tard minn kif konna mdorrija li jibda, jiġifieri fit-tieni parti tax-xahar ta' Awwissu. Fil-fatt, il-kampjonat b'total ta' 16-il tim mistenni jibda fi tmiem il-ġimgħa tal-11 ta' Settembru u dan wara l-impenji tat-tim nazzjonali fil-UEFA Nations League li huma skedati fil-bidu tal-istess xahar b'partiti kontra l-Gżejjer Faroe u l-Latvja. Fil-kampjonat il-ġdid, kull klabb mistenni jilgħab 30 partita. Għall-istaġun 2020/21, it-tieqa tat-trasferimenti tas-sajf se tkun mit-13 ta' Lulju sat-30 Settembru. Normalment, it-trasferimenti ta' plejers professjonali għall-ewwel tieqa kienu jintemmu fil-31 ta' Awwissu iżda issa se tiġi estiża sa aktar tard minħabba d-dewmien fil-ftuħ tal-kampjonati domestiċi, kaġun tal-pandemija tal-Covid-19. Dan it-tibdil u emendi oħra fir-regolatorju dwar it-trasferimenti tal-plejers professjonali u dilettanti kienu spjegati f'żewġ ċirkolari interni li s-Segretarju Ġenerali tal-MFA bagħat lill-klabbs membri kollha u li kienu jinkludu d-dettal kollu deċiż mill-Kunsill tal-MFA u li issa daħal fis-seħħ mid-9 ta' Ġunju 2020.